ناسر قەتامی

ناسر کوڕی عەلی قەتامی (بە عەرەبی: ناصر بن علی القطامي؛ لەدایکبووی ١٩٨٠) قورئانخوێن و ئیمامێکی خەڵکی عەرەبستانی سعوودییە. ئەو وەک ئیمام و وتارخوێنی مزگەوتی عەبدوڵڵا کوڕی ناسر موھەینی لە شاری ڕیاز کار دەکات و بە یەکێک لە قورئانخوێنە ناسراوەکانی ناوچەی کەنداوی عەرەبی و جیھانی ئیسلامی دادەنرێت.

 ژیانی سەرەتایی و خوێندن 
ناسر قەتامی لە ساڵی ١٩٨٠ لە شاری ڕیاز لەدایک بووە. ھەر لە تەمەنی منداڵییەوە لە قوتابخانە فەرمییەکانی تایبەت بە لەبەرکردنی قورئان دەستی بە خوێندن کردووە، ھاوکات بەشداریی لە کۆڕە خێرخوازییەکانی فێرکردنی قورئاندا کردووە. لەم قۆناغەدا، لەژێر کاریگەریی شێوازی خوێندنەوەی قورئانخوێنە گەورەکانی وەک شێخ بەکری تەرابیشی، شێخ محەممەد ئەیووب و شێخ مەحموود سوکەردا بووە.

لە ڕووی ئەکادیمییەوە:

 بڕوانامەی بەکالۆریۆسی لە خوێندنی ئیسلامیدا بەدەستھێناوە.
 خوێندنی ماستەری لە بواری زانستەکانی قورئاندا دەستپێکردووە.
 ھەروەھا بڕوانامەی دکتۆرای فەخریی لە زانکۆی "الحیاە" لە قاھیرە پێ بەخشراوە.

 ژیانی پیشەیی 

 پێشنوێژی 
قەتامی لە تەمەنی ١٤ ساڵییەوە دەستی بە پێشنوێژی کردووە. لە ماوەی کارکردنیدا، ئیمامەتیی لە چەندین مزگەوتدا کردووە، لەوانە:

 مزگەوتی سەلام (گەڕەکی شەبرا)
 مزگەوتی قورەینی (گەڕەکی شەبرا)
 مزگەوتی فاریس (گەڕەکی شەبرا)
 مزگەوتی ڕەشود (گەڕەکی سوڵتانە)
 مزگەوتی قازی (گەڕەکی تەعاون)
 مزگەوتی شا عەبدوڵڵا کوڕی عەبدولعەزیز (گەڕەکی ڕەحمانیە)
 مزگەوتی عەبدوڵڵا کوڕی ناسر موھەینی (گەڕەکی عارض)

 چالاکییەکان و پلە 
جگە لە پێشنوێژی، ناسر قەتامی چەندین بەرپرسیارێتیی تری لە ئەستۆ گرتووە:

 سەرۆکی ئەنجومەنی کارگێڕیی گرووپی "ئایات" بۆ قورئانی پیرۆز.
 ئەندامی کۆمەڵەی زانستیی سعوودی بۆ قورئان و زانستەکانی.
 ئەندامی کۆمەڵەی زانستیی سعوودی بۆ خوێندنە بانگەوازییەکان.
 سەرپەرشتی و وانەوتنەوە لە کۆڕەکانی لەبەرکردنی قورئان بۆ ماوەی زیاتر لە ١١ ساڵ.

 چالاکییە نێودەوڵەتییەکان 
قەتامی لە دەرەوەی سعوودیەش ناسراوە و لەلایەن وەزارەتی ئەوقاف و کاروباری ئیسلامیی چەندین وڵاتەوە بە فەرمی بانگھێشت کراوە بۆ پێشنوێژیی نوێژەکانی تەراویح لە مانگی ڕەمەزاندا. لەو وڵاتانەی سەردانی کردوون بریتین لە کووەیت، میرنشینە یەکگرتووە عەرەبییەکان، بەحرەین، قەتەر و ئوردن.

 بەرھەم و بڵاوکراوەکان 
ناسر قەتامی خاوەنی زیاتر لە بیست بەرھەمی دەنگییە کە خوێندنەوەکانی بۆ قورئان لەخۆدەگرێت. ھەروەھا، خاوەنی چەندین نووسین و نامیلکەیە، لەوانە کتێبی "التاءات العشرون لتدبر القرآن".

 سەرچاوەکان 

پۆل:قورئانخوێنانی سعوودی
پۆل:قورئانخوێنان
پۆل:لەدایکبووانی ١٩٨٠
پۆل:خەڵکی ڕیاز